**Kort historikk for utvikling og etablering av ROS**

Arbeidsevnekartlegging eller ROS-samtalen? For å unngå videre begrepsforvirring i ASVL og NAV så har vi besluttet fra 2013 at ASVLs samtale- og kartleggingsverktøy heter ROS-samtalen - med fokus på arbeidsrettede ferdigheter. ROS står for RessursOrientert Samtale.

I forbindelse med innføringen av arbeidsevnevurderinger i NAV, fikk ASVL våren 2008 de første signalene fra NAV om at etaten skulle foreta arbeidsevnevurdering av brukerne i NAV. Tidlig i prosessen signaliserte NAV behov for en mer omfattende kartlegging av brukere med omfattende og sammensatt problematikk. Her signaliserte NAV at de ønsket å benytte eksterne leverandører. Vekstbedriftene er en av flere eksterne leverandørene som kan tilby arbeidsevnekartlegging. Hovedelementene som NAV ønsket kartlagt var:

* Arbeidserfaring
* Utdanning/kompetanse/ferdigheter
* Interesser og ønsker
* Personlige utfordringer
* Sosiale og materielle forhold
* Helse

Områdene: Interesser og ønsker, personlige utfordringer og sosiale og materielle forhold, var områder NAV ønsket kartlagt hos eksterne leverandører.

Vekstbedriftene *kartlegger.* NAV fortar *vurderingen,* etter at all informasjon om brukeren er samlet.

Parallelt i 2008 ble en samarbeidsavtale med ASVL og en kartleggingsmetodikk kalt TUBA avsluttet. Det var mange bedrifter som meldte behov og ønske om at ASVL skulle utvikle et kartleggingsverktøy som var tilgjengelig kun for Vekstbedriften. ASVL tok et initiativ til et møte på Lillestrøm hvor interesserte møttes og det ble fattet et vedtak om at ASVL skulle utvikle et nytt kartleggingsverktøy for Vekst bedriftene.

ASVL etablerte en tverrfaglig prosjektgruppe bestående av pedagoger, fysioterapeut, ergoterapeut, vernepleier, sosionom og psykolog. Gruppen vurderte ulike kartleggingsverktøy som KISS, ICF og den danske Arbeidsevnevurderingsmodellen. Med utgangspunkt i disse ulike verktøyene, og NAVs uttalte behov for ekstern kartlegging av overnevnte forhold jobbet prosjektgruppen fram et fagkonsept for arbeidsevnekartlegging.

Konseptet for arbeidsevnekartleggingen er todelt:

* En profesjonell samtale med en samtalestruktur som omfatter 24 timers menneskets funksjoner, arenaer og gjøremål.
* En praktisk arbeidsutprøving av arbeidsrettede ferdigheter

I samme periode innledet vi et samarbeid med Prosjektsamordning i Sverige. Denne bedriften hadde utviklet en dataløsning hvor våre faglig og tekniske behov ble ivaretatt. Våren 2009 var samtaleverktøyet klart, og 8 instruktører kunne tilby kurs til Vekstbedriftene. Det har fra starten av vært et mål at opplæringen og innholdet i verktøyet skal være dynamisk og kunne tilpasses føringene i forskrifter, utfyllende regler og kravspesifikasjonen fra NAV

Vi har instruktørsamlinger en til to ganger i året med tema og oppdatering av samtaleverktøyet. I tillegg arrangerer vi hvert år, i forbindelse med fagkonferansen, en utredersamling hvor vi har faglig fordypning og erfaringsutveksling.

Det er i dag 70 bedrifter og ca. 170 utredere som har ROS-samtalen som et av sine kartleggingsverktøy. ASVL er opptatt av gjennom sin fagutvikling at bedriftene har en bred, sammensatt og stor verktøykasse som inneholder metoder og verktøy tilpasset de brukerne som henvises til bedriftene. ROS-samtalen er ett av verktøyene.

Desember 2015